ADVARSEL: Indeholder spoilere Der er få serier, der indtil videre i år har skabt så meget debat som TV 2s store hit 'Balladen om kolonihaven', der følger kolonihaveforeningen Jørgen Bertelsens Minde lidt udenfor Aalborg. Siden serien rullede over skærmen, er den tidligere formand, Finn Lund Nyby, blevet valgt som formand igen. Men modsat tidligere har bestyrelsen valgt at lukke for kommentarsporet under bestyrelsens opslag på foreningens Facebookside, ligesom det ikke længere er bestyrelsens opgave at stå for ølsalget i fælleshuset Oasen. Det skriver JyllandsPosten . For det er en regulær seersucces , som TV 2 har lavet. Hvor 500.000 zappede ind til første afsnit af 'Balladen om Kolonihaven', havde fejringen af Jonas Vingegaards Tour de France-sejr 312.000 seere, og 384.000 så TV 2s nye underholdningsprogram ”Forræder”. Det viser seertal fra bureauet Nielsen. Og det har altså også betydet debat - både på haveforeningens egen Facebookside, men så sandelig også generelt på Facebook. Alene til et af TV2 Nords Facebookopslag om serien har der været flere end 900 kommentarer. Er broen mellem de unge og den gamle garde blevet kortere under den nye bestyrelse?, spørger JyllandsPostens journalist Finn Lund Nyby. »Det er jeg ikke sikker på ... Vi hører ikke så meget, efter at Facebook-kommentarerne er slået fra,« siger han – og fortsætter: »Den nye bestyrelse ligger på linje med mig. Hvilket vil sige i midten af det hele. Jeg ved dog ikke, om vi er kommet meget længere i at udarbejde en kultur, hvor der er plads til både dem, der vil have højt græs, og de gamle, der får præmier for deres haver, men vi skal jo fremad. Der skal gøres plads til de nye generationer. Ellers bliver foreningen jo tom,« siger han. Se sidste afsnit af "Balladen om kolonihaven" på TV 2 i aften.

Referat:
Siden sidst har kolonihaveforeningen Jørgen Berthelsens Minde fået ny formand.